
Sporttáplálkozás a rövid-és középtávfutók körében

Kutatásom célja a rövid-és középtávfutó versenysportolók táplálkozási szokásainak elemzése volt, továbbá, hogy munkámmal ösztönzést és útmutatást adjak mindazoknak, akik még nem ismerték fel, hogy mekkora aránnyal bír a táplálkozás, ha a teljesítmény összetevőiről beszélünk.
Vizsgálatomba 79 versenysportolót vontam be. A mintám 40 nőből és 39 férfiból áll, 43-an rövidtávon (100m, 200m, 400 m) és 36-an középtávon (800m, 1500m) futnak. Mivel az ország egész területére kiterjedt a vizsgálat, ezért a távolsági és egyéb természetű problémákat online kérdőívszerkesztő segítségével hidaltam át. Az adatok feldolgozásához SPSS 16.0 verziószámú statisztikai szoftvert használtam.
A vizsgált sportolók táplálkozása nem minden esetben felelt meg a szakirodalmi, szakértői ajánlásoknak. Kiemelném itt az elégtelen napi folyadék, illetve kalória bevitelt mind a két csoport részéről. A szénhidrátok, fehérjék és zsírok bevitelének aránya egyik csoportnál sem mondható optimálisnak, ugyanis fehérje-és zsírbevitelük tekintetében meg sem közelítik a sportágukhoz ajánlott értékeket.
A kapott eredményekből azt a következtetést vontam le, hogy a középtávfutók jobban odafigyelnek a táplálkozásra, illetve a táplálkozás teljesítményoptimalizáló tényezőire.
A jövőben olyan nagyobb elemszámú, mélyreható vizsgálatokra lenne szükség, melyek legalább az olimpiai sportágak élmezőnyének táplálkozási szokásait elemeznék. A kapott adatokat össze lehetne hasonlítani nyugatabbra fekvő nemzetek sportolóinak adataival és levonni a jövő szempontjából fontos következtetéseket.



